b'\n_START_ARTICLE_\nJames Dwight Dana\n_START_SECTION_\n\xc5\xbdivljenje in delo\n_START_PARAGRAPH_\nDana je diplomiral leta 1833 na Kolid\xc5\xbeu Yale v New Havenu, Connecticut. Leta 1836 je postal asistent za kemijo na Univerzi Yale._NEWLINE_Njegovo delo Sistem mineralogije (System of Mineralogy) iz 1837 predstavlja klasifikacijo mineralov, ki temelji na matematiki, fiziki in kemiji. S knjigo je dosegel velik ugled, niz standardnih priro\xc4\x8dnikov s tem naslovom pa se je nadaljeval do 20. stoletja. Njegovo drugo delo, Geolo\xc5\xa1ki priro\xc4\x8dnik (Manual of Geology) iz 1862, v katerem je prou\xc4\x8dil izvor in zgradbo zemljin in oceanov, je prav tako do\xc5\xbeivelo mnogo ponatisov. Dana se je avgusta 1838 pridru\xc5\xbeil kapitanu Wilkesu na kri\xc5\xbearjenju okoli sveta pod pokroviteljstvom Ameri\xc5\xa1ke mornarice in pomembno prispeval k raziskavam koralnih grebenov. Odprava je trajala do leta 1842._NEWLINE_Iz odprave je Dana objavil dela Zoofiti (Zoophytes) (1846), Geologija (Geology) (1849) in Raki (Crustacea) (1852\xe2\x80\x931855)._NEWLINE_5. junija 1844 se je poro\xc4\x8dil z Henrietto Frances Silliman. Leta 1849 se mu je rodil sin Edward Salisbury, ki je pozneje tudi sam postal mineralog._NEWLINE_Skupaj s Sillimanom je bil Dana sourednik revije Americal journal of Science od leta 1846, kjer je zelo vplival na razvoj ameri\xc5\xa1ke geologije. Leta 1847 je na Univerzi Yale nasledil Sillimana kot profesor zgodovine naravoslovja in geologije. Dana je napisal \xc5\xa1e Mineralo\xc5\xa1ki priro\xc4\x8dnik (Manual of Minerology) (1843), Korale in koralni otoki (Corals and Coral Islands) (1872) in Zna\xc4\x8dilnosti ognjenikov (Characteristics of Volcanoes) (1890).'